香港軟體動物

喺香港，無論喺森林、濕地同深海裏面，都可以見到好多唔同品種，唔同外型嘅軟體動物。我哋日常見到嘅蝸牛、鼻涕蟲；所食嘅田螺、八爪魚等，都係軟體動物嘅例子。軟體動物門可分6個綱：雙神經綱；掘足綱；腹足綱；雙殼綱；祼鰓綱；頭足綱。

香港濕地嘅軟體動物
響香港嘅紅樹林同海灘裏面生活嘅軟體動物，主要環繞腹足綱同雙殼綱兩類。現時香港紅樹林總共記錄到64種軟體動物。品種數目因地方而異，由4種到32種不等。一般嚟講，微生境種類多而有大量淡水流入嘅紅樹林都會有好多唔同嘅軟體動物。

香港陸棲軟體動物
喺陸地上，蝸牛同鼻涕蟲亦係香港最常見到嘅軟體動物，大約30-40種。其中10種係從未喺其他地方發現過嘅品種，另外有11種雖然喺中國其他地方有記錄，但都係喺香港首次被發現嘅。除咗原生物種外，亦有一啲係外來物種，例如福壽螺、沼螺、尖膀胱螺、大凸旋螺、非洲大蝸牛、同型巴蝸牛、大錐蝸牛等。

香港海棲軟體動物
喺香港海域可以揾到大約230種後鰓軟體動物，即係所謂嘅「海兔」，佢哋統稱為祼鰓類，佢哋大多擁有鮮艷奪目嘅體色，話畀敵人知自己有毒或唔好味。每一隻都同時具備雄性同雌性嘅生殖器官，生喺身體嘅右邊，直到交配嗰陣將兩個性器官擠埋一齊，以交換精子。例子有：眼海兔、黑枝鰓海兔、青高海兔等。

香港亦可搵到超過300種潮間帶嘅雙殼綱動物。佢哋嘅殼有2個以齒同彈性韌帶接合著嘅鉸。

海洋裏面，當然唔少得八爪魚、烏賊同墨魚呢三類最進化嘅軟體動物。佢哋都有特別發達嘅腦同有趣嘅生活習性，甚至有科學家認為有狗嘅智力。據記錄，香港至少有13種墨魚，10種烏賊，7種章魚。佢哋一般分布喺潮下帶嘅淺海或深海度。例子有：白烏賊、小砂烏賊、有劇毒嘅藍圈八爪魚等。

生態價值 
軟體動物係食物網裏面重要嘅一部分。例如蝸牛，佢哋會加速植物體嘅分解過程，同時亦係螢火蟲幼蟲，紅頰獴等動物嘅食物；海洋裏面嘅八爪魚會捕食蟹同其他甲殼動物，同時亦係人類豐富嘅海產資源。

近年因政府建議發展人工泳灘而受爭議嘅龍尾潮間帶，喺民間環保關注團體嘅研究下，發現到至少有180種動物，當中亦包括雙殼綱、腹足綱、頭足綱同祼鰓綱等軟體動物，呢項爭議亦成為咗近年嘅重大環保新聞之一。

資料來源 
 漁農自然護理署網站——「香港物種：香港紅樹林的動物」一文
《香港動物原色圖鑑》 ISBN 962-02-0003-9
《香港生態情報》 ISBN 962-04-2386-0
《小泥灘‧大發現：龍尾潮間生物圖鑑》
《香港海洋生態》 ISBN 962-86562-1-X
《Cephalopods of Hong Kong》

參閱 
香港生態
香港無脊椎動物
香港腹足綱動物
香港雙殼綱動物

en:List of non-marine molluscs of Hong Kong

香港動物